**Timothy Alistair "Tim" Hetherington** (5. joulukuuta 1970 Liverpool, Englanti – 20. huhtikuuta 2011 Al Misratah, Libya) oli brittiläis-yhdysvaltalainen kuvajournalisti. Hänen ja Sebastian Jungerin tekemä dokumenttielokuva *Restrepo* (2010) oli Oscar-ehdokkaana.

Elämä
-----

Hetherington syntyi vuonna 1970 Liverpoolissa. Hän opiskeli kirjallisuutta Oxfordin yliopistossa ja aloitti uransa kustannusalalla. Jatko-opiskeluvaiheessa Hetherington vaihtoi valokuvaukseen, jota opiskeli Cardiffissa 1996. Valokuvaajana hän työskenteli ensimmäisen kerran *The Big Issue* -lehdelle, ja sieltä hän siirtyi *The Independentille*.

Hetherington valokuvaamassa Huambossa, Angolassa vuonna 2002.
2000-luvun alussa Hetherington oli Länsi-Afrikassa, muun muassa Liberiassa, Sierra Leonessa ja Nigeriassa, kuvaamassa poliittisia levottomuuksia ja niiden vaikutusta ihmisiin. Hän oli ainoa länsimaalainen valokuvaaja, joka vietti aikaa kapinallisjoukkojen keskuudessa Liberian sisällissodan aikana. Vuonna 2006 Hetherington oli jäsenenä YK:n turvallisuusneuvoston Liberia-komiteassa, ja hänen tehtävänään oli raportoida neuvostolle Liberian vakauteen liittyvistä asioista.

Hetherington ja *Vanity Fairin* toimittaja Sebastian Junger lähtivät 2007 noin vuoden mittaiselle komennukselle Afganistaniin, ja he liittyivät Korengalinlaaksossa asemapaikkaa pitäneeseen yhdysvaltalaispataljoonaan. Samana vuonna Hetherington palkittiin Afganistanissa ottamastaan valokuvasta World Press Photon vuoden valokuvalla. Junger ja Hetherington ohjasivat Afganistanissa dokumenttielokuvan *Restrepo*. Vuonna 2010 julkaistu dokumentti palkittiin Sundancen elokuvajuhlilla, ja se oli ehdokkaana parhaan dokumentin Oscar-palkinnon saajaksi. Vuonna 2009 Hetherington julkaisi Liberiaa käsittelevän kirjan *Long Story Bit by Bit* ja vuonna 2010 Afganistanissa olevia yhdysvaltalaissotilaita käsittelevän kirjan *Infidel*.

Hetherington kuoli vuonna 2011 Libyassa, missä hän oli tekemässä multimediaprojektia humanitaarisista asioista sisällissodan keskellä. Hetherington joutui kolmen muun valokuvaajan kanssa Muammar Gaddafia kannattavien joukkojen kranaattituleen Al Misratahin kaupungissa. Kaikki neljä saatiin hengissä sairaalaan, mutta Hetherington kuoli pian verenhukkaan. Myös Chris Hondros kuoli vammoihinsa myöhemmin.

Lähteet
-------

1. ↑  Brabazon, James: Tim Hetherington obituary *The Guardian*.  21.4.2011. Viitattu 4.8.2017. (englanniksi)
2. ↑  Friend, David: Tim Hetherington, 40, Killed in Libya  20.4.2011. Vanity Fair.  Arkistoitu 22.4.2011. Viitattu 21.4.2011. (englanniksi)
3. ↑  Tim Hetherington World Press Photo.  Arkistoitu 26.4.2011. Viitattu 21.4.2011. (englanniksi)
4. 1 2  Tim Hetherington Vanity Fair. Viitattu 21.4.2011. (englanniksi)
5. ↑  Tim Hetherington *BBC World Service*.  2.9.2009. BBC. Viitattu 21.4.2011. (englanniksi)
6. 1 2  Alexander, Bryan: Appreciation: Photojournalist Tim Hetherington  21.4.2011. USA Today. Viitattu 21.4.2011. (englanniksi)
7. ↑  Chivers, C. J.: ‘Restrepo’ Director and a Photographer Are Killed in Libya *NYTimes.com*.  20.4.2011. The New York Times. Viitattu 21.4.2011. (englanniksi)

Aiheesta muualla
----------------

* Kuvia tai muita tiedostoja aiheesta **Tim Hetherington** Wikimedia Commonsissa

* Hetheringtonin kotisivut (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Taiteenala | 
* Photographers' Identities
* RKD Artists
* ULAN

 |
|  |
| Muut | 
* Europeana
* IdRef
	+ 2

 |

 |